|  |  |  |
| --- | --- | --- |
| **פקודות****משטרת ישראל****של המפקח הכללי** |  | **פקודות המטה הארצי** |
|  | פרק:**ניהול כוח אדם** | תת-פרק:**קצינים בודקים וועדות בודקות** | מספר:**09.04.01** |
|  |  |  |  |  |
| תאריך פרסום: **‏05/02/2008** |  | שם פקודת המטה הארצי: **קצינים בודקים וועדות בודקות** |
| תאריך תחילה: **‏05/02/2008** |  |
| תאריך ביטול: [תאריך סיום תוקף] |  |
| נוסח: **1** |  |

**09.04.01- קצינים בודקים וועדות בודקות**

**תוכן העניינים**

1. **הגדרות**
2. **מינוי גורם בודק - הקצינים המוסמכים למנות**
3. **מינוי גורם בודק - החובה למנות**
4. **מינוי גורם בודק - הרשות למנות**
5. **אי מינוי גורם בודק - חשד לעבירה פלילית**
6. **גורם בודק - דרגה, כישורים ותנאים אחרים**
7. **מינוי גורם בודק - מסירת כתב מינוי ונסיבות ביטולו**
8. **גורם בודק - אי תלות**
9. **גורם בודק - קביעת סדרי עבודה**
10. **גורם בודק - זימון עד, גביית עדות, רישומה ותרגומה**
11. **גורם בודק - בקשת הנחיות מגורם ממנה**
12. **סמכות גורם בודק - לדרוש משוטר סיוע, חוות דעת, מסמך או מידע**
13. **חובת שוטר ומתנדב משא"ז - להעיד בפני גורם בודק ולסייע לו**
14. **חשד לביצוע עבירה פלילית שהתגלתה בעת בדיקה - חובת גורם בודק, תפקיד קבת"ץ
ותפקיד גורם ממנה**
15. **פציעה של שוטר או של מתנדב משא"ז**
16. **מוות של שוטר, מתנדב משא"ז ועובד אזרחי בשירות המשטרה**
17. **סמכות גורם בודק - לקבוע ממצאים והמלצות ולכתוב דוח מסכם**
18. **תפקיד קבת"ץ במהלך הבדיקה - לעקוב אחר ביצוע הבדיקה ולסייע לגורם הבודק**
19. **תפקיד קבת"ץ עם סיום הבדיקה - לכתוב חוות דעת**
20. **סמכות גורם ממנה - לקבוע אם הבדיקה הושלמה, להורות על ביטול מינוי ועל השלמת בדיקה**
21. **תפקיד גורם ממנה - בתיק בו נבדק עניין המסור להחלטתו**
22. **תפקיד גורם ממנה - בתיק בו נבדק עניין שבסמכות ראש אמ"ש**
23. **עניינים המסורים להחלטת ראש אמ"ש**
24. **ראש אמ"ש - הטיפול בעניינים המסורים להחלטתו**
25. **תפקיד קבת"ץ - ליידע שוטר על החלטה של גורם ממנה או של ראש אמ"ש**
26. **זכות שוטר - להגיש השגה על החלטה של גורם ממנה או על החלטה של ראש אמ"ש**
27. **עיון בחומר הבדיקה - כללים**
28. **מחלקת משמעת באמ"ש - גורם מקצועי מנחה**
29. **ביטול פקודות קבע**

**09.04.01 - קצינים בודקים וועדות בודקות**

1. **הגדרות**בפקודת המטא"ר הזאת -

	1. **"גורם בודק"** – קצין בודק או ועדה בודקת;
	2. **"גורם ממנה" –** קצין המוסמך למנות גורם בודק, כקבוע בפקודת מטא"ר זאת;
	3. **"ועדה בודקת"** – צוות של קצינים, אשר אחד מהם מונה כיושב – ראש, שמונה לבדוק עניין מסוים, לקבוע ממצאים בו, ובהתאם לעניין – גם להמליץ המלצות;
	4. **"חומר בדיקה"** – כל מסמך וחפץ שנאסף או שנרשם והמצוי בתיק הבדיקה;
	5. **"כלי ירייה וחומר נפץ"** – כהגדרתם בחוק כלי הירייה, התש"ט – 1949;
	6. **"מחוז"** – לרבות משמר הגבול ואגף במטה הארצי;
	7. **"ממצא"** – קביעה של גורם בודק לפיה נתון מסוים מקובל עליו כנכון;
	8. **"עבירה על המשמעת" –** עבירה הפוגעת בסדר הטוב ובמשמעת והמנויה בתוספת של חוק המשטרה (דין משמעתי, בירור קבילות שוטרים והוראות שונות), התשס"ו – 2006;
	9. **"קבת"ץ" –**
		1. **באגפי המטא"ר** - הקצין שמינה ראש האגף לטפל בתיקי הגורם הבודק;
		2. **במחוזות** **ובמג"ב** - קצין ביקורת ותלונות ציבור או קצין תלונות הציבור, לפי העניין.
	10. **"קצין בודק"** – שוטר שהוא קצין שהתמנה לבדוק עניין מסוים, לקבוע ממצאים בו, ובהתאם לעניין – גם להמליץ המלצות;
	11. "**שוטר"** – מי שנמנה על משטרת ישראל כקבוע בפקודת המשטרה [נוסח חדש] התשל"א – 1971 (להלן: פקודת המשטרה), לרבות מי שנתקבל למשמר האזרחי כחבר המשמר כקבוע בפקודת המשטרה ובתקנות המשטרה (משמר אזרחי) התשנ"ז – 1996, ולרבות שוטר המשרת במשטרת ישראל ובמשמר הגבול שירות חובה מכוח הוראות חוק שירות ביטחון [נוסח משולב], התשמ"ו – 1986.
2. **מינוי גורם בודק - הקצינים המוסמכים למנות

הקצינים המוסמכים למנות גורם בודק הם אלה:**
	1. **המפקח הכללי, סגן המפקח הכללי וראש אמ"ש**המפקח הכללי, סגן המפקח הכללי וראש אמ"ש מוסמכים למנות גורם בודק בכל עניין, והם מוסמכים להורות לגורם ממנה אחר למנות גורם בודק.
	2. **ראש אגף וסגנו**ראש אגף וסגנו מוסמכים למנות גורם בודק בכל עניין שבאחריות האגף, לרבות בעניין שהוא גם באחריותו של מפקד מחוז או של מפקד מג"ב.
	3. **מפקד מחוז וסגנו**מפקד מחוז וסגנו מוסמכים למנות גורם בודק בכל עניין שבאחריות המחוז.
	4. **מפקד מג"ב וסגנו**מפקד מג"ב וסגנו מוסמכים למנות גורם בודק בכל עניין שבאחריות מג"ב.
	5. **חשב משטרת ישראל**חשב משטרת ישראל מוסמך למנות גורם בודק בכל עניין שבאחריות חשב משטרת ישראל.
	6. **קצין אחר - שקיבל כתב הסמכה מיוחד**כל קצין מוסמך למנות גורם בודק אם הוסמך לכך על ידי המפקח הכללי בכתב הסמכה מיוחד, בהתאם לסייגים שנקבעו בכתב ההסמכה.
3. **מינוי גורם בודק - החובה למנות**
	1. **חובת גורם ממנה - למנות גורם בודק**
		1. גורם ממנה ימנה קצין בודק אם התרחש אחד מן המקרים הקבועים בסעיף 3ב.

היה המקרה הנבדק בעל חשיבות עקרונית או רחב היקף ומורכב – ימנה גורם ממנה ועדה בודקת.

* + 1. על אף הקבוע בסעיף 3א(1) - גורם ממנה לא ימנה גורם בודק אם גורם ממנה אחר, המוסמך לכך, מינה גורם בודק לבדוק אותו עניין, אלא אם המפכ"ל או ראש אמ"ש קבעו אחרת.
	1. **החובה למנות גורם בודק - המקרים**
		1. אדם נפטר או נפצע בעת שהיה במשמורת חוקית של המשטרה;
		2. שוטר נפטר, בכפוף לקבוע בסעיף 16ד;
		3. מתנדב משא"ז או עובד אזרחי בשירות המשטרה נפטר בנסיבות הקבועות בסעיף 16א(2), ובכפוף לקבוע בסעיף 16ד;
		4. שוטר או מתנדב משא"ז נפצע בנסיבות הקבועות בסעיף 15;
		5. אדם ברח או ניסה לברוח ממשמורת חוקית של המשטרה, לרבות בריחה או ניסיון בריחה של אדם שעוכב;
		6. ציוד לוחמה מבוקר (צל"ם) או תחמושת אבד או ניזוק בנסיבות שאינן ברורות;

		**"צל"ם" - בפקודת מטא"ר זו:** אמצעי לחימה, פרט לתחמושת, שמוטבע בו מספר כגון: כלי נשק, מכשירים אופטיים, מכלי גז ואמצעי הטלה ושיגור, וכן כלי ירייה שאינם מנוהלים על פי מספר טבוע, כגון: אקדח זיקוקין.

		"**תחמושת" - בפקודת מטא"ר זו**: תחמושת הכלולה ברשימת התחמושת המתוקננת, שרמ"ד חימוש אישר אותה לשימוש במשטרת ישראל באותה עת, ותחמושת של קליעים מעל חמש מאות כדורים.
		7. התגלה גירעון כספי בקופה קטנה המתנהלת על פי נוהלי החשבות, שהכספים בה הם דמי מחזור;
		8. מפתח של קופת ביטחון, כהגדרתה בפקודת המטא"ר 03.05.01 – "קופת ביטחון – החזקה ואבטחה" – אבד, נגנב או ניזוק או אירע נזק לקופה;
		9. שוטר עשה שימוש בכלי ירייה או בחומר נפץ, כהגדרתם בחוק כלי הירייה, התש"ט – 1949, והתרחש אחד מאלה:

			1. אדם נפטר או נפצע או נגרם נזק לרכוש, ומנהל
			מח"ש החליט כדלקמן:

				1. לא לפתוח בחקירה פלילית;
				2. לא להמשיך בחקירה פלילית בה פתח.
			2. קיים חשד לשימוש בכלי ירייה שלא במידת הזהירות הנדרשת או בניגוד לפקודות משטרת ישראל, ובלבד שלא נגרם נזק לאדם או לרכוש.
			3. למרות הקבוע בסעיף (ב), גורם ממנה רשאי לא למנות גורם בודק, כאשר השימוש בכלי הירייה או בחומר הנפץ נעשה במסגרת אימון, תדריך, מטווח או מסדר יציאה, ומנהל מח"ש הודיע כי לא יפתח בחקירה פלילית.
1. **מינוי גורם בודק - הרשות למנות**
	1. **מינוי קצין בודק**
	גורם ממנה רשאי למנות קצין בודק, לבדיקת עניין אשר מעלה חשד כי נעברה עבירה על המשמעת, או לבדיקת עניין שלדעתו הוא טעון בדיקה.
	2. **מינוי ועדה בודקת**
	גורם ממנה רשאי למנות ועדה בודקת, לבדיקת עניין אשר מעלה חשד כי נעברה עבירה על המשמעת, או לבדיקת עניין שלדעתו הוא טעון בדיקה במקרים אלה:

		1. העניין הוא בעל חשיבות עקרונית;
		2. העניין הוא רחב היקף ומורכב.
2. **אי מינוי גורם בודק - חשד לעבירה פלילית**
	1. על אף הקבוע בסעיפים 3 ו – 4, גורם ממנה לא ימנה גורם בודק, אם ידוע לו, שהעניין אותו יש לבדוק מעלה חשד לעבירה פלילית.
	2. למרות הקבוע בסעיף א, גורם ממנה ימנה גורם בודק, אם ראש מח"ש או ראש אח"ם, לפי העניין, הודיע כי החליט שלא לפתוח בחקירה פלילית, שלא להמשיך בחקירה פלילית או שהחליט לא להגיש כתב אישום.
3. **גורם בודק - דרגה, כישורים ותנאים אחרים**
גורם ממנה ימנה קצין להיות קצין בודק, יושב ראש ועדה בודקת או חבר בה בשים לב לעניינים אלה:

	1. **דרגה**
		1. דרגתו של קצין בודק או של יושב ראש ועדה בודקת – לא תהיה נמוכה מדרגתו של כל שוטר שבעניינו אמורה להיערך הבדיקה;
		2. גורם ממנה לא ימנה יושב ראש ועדה בודקת שדרגתו נמוכה מדרגתו של חבר בוועדה.
	2. **כישורים ותנאים אחרים**
		1. הגורם הבודק הוא בעל כישורים לבדיקת העניין נשוא הבדיקה;
		2. הגורם הבודק הוא בעל סיווג ביטחוני המתאים לבדיקת העניין נשוא הבדיקה;
		3. הגורם הבודק אינו משרת, בתקופת ביצוע הבדיקה, ביחידה בה משרת שוטר שיש לו נגיעה לעניין נשוא הבדיקה, ולא שירת במועד בו התרחש האירוע נשוא הבדיקה ביחידה בה שירת שוטר שיש לו נגיעה לעניין נשוא הבדיקה.
		4. אין חשד לניגוד עניינים בין הגורם הבודק לבין שוטר שיש לו נגיעה לעניין נשוא הבדיקה, ואין חשש לניגוד עניינים בין הגורם הבודק לבין העניין נשוא הבדיקה.

1. **מינוי גורם בודק - מסירת כתב מינוי ונסיבות ביטולו**
	1. **מסירת כתב מינוי לגורם בודק**
		1. גורם ממנה ימנה גורם בודק באמצעות כתב מינוי, וימסור את כתב המינוי לגורם הבודק באמצעות מפקדו הישיר או באמצעות הקבת"ץ.
		2. גורם ממנה ימסור עותק של כתב המינוי למפקדו של שוטר שעניינו נבדק – אם השוטר שעניינונבדק אינו פקודו של הגורם הממנה.
		**"מפקד"** **– בסעיף זה**: מפקד מחוז, ראש אגף, מפקד מג"ב וסגניהם.
	2. **מינוי גורם בודק - ללא כתב מינוי**
	למרות הקבוע בסעיף א, גורם ממנה רשאי במקרה דחוף להורות בעל פה לגורם בודק להתחיל בהליכי הבדיקה טרם המצאת כתב מינוי כתוב, ובלבד שימציא לגורם הבודק כתב מינוי תוך ארבעים ושמונה שעות ממועד מתן ההוראה להתחיל בהליכי הבדיקה.
	ימי ששי, שבת, ערבי חג וחג לא יבואו במניין ארבעים ושמונה השעות.
	3. **כתב המינוי יכלול פרטים אלה:**
		1. שם, דרגה ותפקיד של הקצין הבודק או של יושב ראש הוועדה הבודקת, ושל כל חבר בוועדה;
		2. נושא הבדיקה;
		3. הנחייה האם על הגורם הבודק לקבוע ממצא או גם להמליץ המלצה;
		4. הוראות והנחיות לגבי דרך ביצוע הבדיקה;
		5. מועד סיום הבדיקה;
		6. הוראה להפסיק את הבדיקה אם במהלך הבדיקה מתעורר חשד לעבירה פלילית.
	4. **סמכות גורם ממנה - לבטל את כתב המינוי**
	מצא גורם ממנה, לאחר שמסר לגורם הבודק את כתב המינוי, כי הגורם הבודק אינו ממלא אחר כל הקבוע בסעיף 6 - יורה לו להפסיק את הבדיקה, יבטל את כתב המינוי וימנה גורם בודק אחר.
	5. **סמכות גורם בודק - לבקש מקצין ממנה לבטל את המינוי**
	גורם בודק הסבור כי אינו ממלא אחר כל הדרישות הקבועות בסעיף 6, רשאי לפנות בכתב לגורם הממנה, בכל שלב משלבי הבדיקה, ולבקש לבטל את מינויו כגורם בודק.
	הגורם הבודק ינמק את בקשתו.
2. **גורם בודק - אי תלות**
	1. בכל ענייני הבדיקה לפי פקודת מטא"ר זאת, אין על הגורם הבודק מרות זולת מרותו של הדין, לרבות מרותן של פקודות משטרת ישראל, ואין הוא נתון בעניינים אלה למרות מפקדיו.
	2. על אף הקבוע בסעיף א, חבר ועדה בודקת כפוף למרותו של יושב ראש הוועדה הבודקת, בכל עניין בו ניתנה בפקודת המטא"ר סמכות ליושב ראש הוועדה הבודקת ולא ניתנה סמכות לחבר הוועדה.
3. **גורם בודק - קביעת סדרי עבודה**
	1. **קביעה סדרי העבודה, מקום הדיונים ומועדיהם**
	הקצין הבודק או יושב ראש הוועדה הבודקת יקבעו את סדרי העבודה, את מקום הדיונים ואת מועדיהם.
	2. **דלתיים סגורות**
	דיוני הגורם הבודק יתקיימו בדלתיים סגורות.
	3. **העדר זכות ייצוג**
	שוטר לא יהיה מיוצג בהליכים המתנהלים בפני גורם בודק.
	4. **תיעוד ופרוטוקול**
	גורם בודק או מי שהוא הורה לו, יתעד כל דיון, חקירה ופעולה שנעשו לצורך הבדיקה.
	5. **סידור תיק הבדיקה**
		1. הקצין הבודק, יושב ראש הוועדה הבודקת או מי שהוא מינה, יתייק בתיק הבדיקה כל מסמך שנכתב במסגרת הבדיקה, וכל מסמך או חפץ שנאסף במסגרת הבדיקה.
		2. מסמך שתויק בתיק הבדיקה לא יוצא ממנו, אלא לצורך צילומו או בדיקתו.
		הוצא מסמך לצורך כאמור – הקצין הבודק, יושב ראש הוועדה הבודקת או מי שהוא מינה, יחזיר את המסמך לתיק הבדיקה וירשום דו"ח המפרט את מועד הבדיקה והצילום ואת עילתם.
		3. תיק הבדיקה יכיל מסמכים אלה:

			1. רשימת המסמכים, החפצים והעדויות שבתיק הבדיקה;
			2. עדויות אשר נגבו על ידי הגורם הבודק.
			נרשמה עדות בכתב יד שאינו ברור – יצרף הגורם הבודק עותק מודפס של העדות.
			3. מסמכים הקשורים בבדיקה.
4. **גורם בודק - זימון עד, גביית עדות, רישומה ותרגומה**
	1. **זימון עד**
	הקצין הבודק או יושב ראש הוועדה הבודקת רשאי, לפי שיקול דעתו, להזמין כל עד, לרבות עד שאינו שוטר, והוא מוסמך לחזור ולהזמין כל עד, על פי הצורך.
	2. **בקשת שוטר שעניינו נבדק - לזמן עד**
	הקצין הבודק או יושב ראש הוועדה הבודקת, ייענה לבקשה בכתב של שוטר שיש לו נגיעה לעניין נשוא הבדיקה להזמין עד, אלא אם כן הוא סבור שאין בהזמנת העד כדי להועיל לבדיקה.
	החליט קצין בודק או יושב ראש ועדה בודקת לא להיענות לבקשתו של שוטר כאמור - ינמק החלטתו בכתב.
	3. **אופן זימון עד**
		1. שוטר יוזמן להעיד בכתב באמצעות קצין אמ"ש, באמצעות קצין הניהול של היחידה בה הוא משרת, או באמצעות מפקדו.
		היה העניין הנבדק קשור למפקדו של השוטר – יזומן השוטר באמצעות קצין הניהול או קצין אמ"ש, לפי העניין.
		2. מתנדב משא"ז יוזמן להעיד בכתב, באמצעות מפקדו הישיר שהוא שוטר.
		3. אזרח יוזמן להעיד בדרך שהגורם הבודק ימצא לנכון.
		4. אין באמור בסעיף זה כדי לגרוע מסמכותו של הגורם הבודק לזמן את העד בעצמו.
	4. **גביית עדות**
		1. גורם בודק יגבה את עדותו של כל עד בנפרד, ולא בנוכחות עדים אחרים.
		2. התייצב בפני גורם בודק שוטר שעניינו נבדק – יודיע לו הגורם הבודק, לפני גביית עדותו, את הזכויות והחובות הקבועות בסעיף 13 של פקודת מטא"ר זו.
	5. **גביית עדות משוטר שדרגתו גבוהה מדרגת הגורם הבודק**גורם בודק יהיה מוסמך לגבות, במהלך הבדיקה, עדות של שוטר שדרגתו גבוהה מדרגת הגורם הבודק.
	6. **רישום עדות וחתימת העד**
	הגורם הבודק ירשום כל שאלה וכל תשובה של העד כלשונה.
	העד יאשר את נכונות העדות בחתימתו.
	7. **גביית עדות באמצעות מתורגמן**
	על עד שאינו דובר עברית יחולו כללים אלה:

		1. הקצין הבודק או יושב ראש הוועדה הבודקת ימנה מתורגמן שאין לו נגיעה לעניין נשוא הבדיקה, ויגבה את העדות באמצעותו.
		2. על אף הקבוע בסעיף (1) הגורם הבודק רשאי לגבות עדות בשפתו של העד אם הוא דובר את שפתו.
		3. העדות תירשם בשפה בה נמסרה, ותיחתם על ידי העד והגורם הבודק.
		נגבתה העדות באמצעות מתורגמן – יחתום על העדות גם המתורגמן.
		4. המתורגמן או הגורם הבודק, בהתאם לעניין, יתרגם את העדות לעברית ויאשר את נכונות התרגום בחתימתו.
		ההודעה בשפה בה נמסרה וכן התרגום – הם חלק מחומר הבדיקה.
		5. הקצין הבודק או יושב ראש הוועדה הבודקת ישלם את שכרו של מתורגמן שאינו שוטר על פי נוהלי החשבות.
5. **גורם בודק - בקשת הנחייה מגורם ממנה**
	1. **חובת גורם בודק - לבקש הנחיות מגורם ממנה**
	התעורר במהלך הבדיקה חשש כי תוצאותיה עלולות להוביל לקביעת ממצא נגד שוטר, שדרגתו גבוהה מדרגת הקצין הבודק או מדרגת יושב ראש הוועדה הבודקת – הקצין הבודק או יושב ראש הוועדה הבודקת יפנה בכתב לגורם הממנה, לצורך קבלת הנחיות לגבי המשך הבדיקה.
	2. **סמכות גורם בודק - לבקש מגורם ממנה הנחיות או רשות לחזור על בדיקה**
		1. קצין בודק או יושב ראש ועדה בודקת רשאי, בכל שלב משלבי הבדיקה, לפנות לגורם הממנה ולבקש ממנו הנחיות לביצוע הבדיקה.
		2. קצין בודק או יושב ראש ועדה בודקת שמונה לאחר ביטול מינויו של גורם בודק אחר, וקיבל מהגורם הממנה הנחיה שלא לחזור על בדיקה שבוצעה או על כולה מנימוקים שיירשמו - רשאי לפנות אל הגורם הממנה, ולבקש אישורו לחזור על חלק מן הבדיקה שכבר בוצעה או על כולה, מנימוקים שיירשמו.

1. **סמכות גורם בודק - לדרוש משוטר סיוע, חוות-דעת, מסמך או מידע**
	1. גורם בודק מוסמך לפנות אל כל בעל תפקיד במשטרה, ולדרוש ממנו סיוע, חוות דעת, מסמך או מידע, הדרוש לו לצורך הבדיקה.
	2. גורם בודק רשאי לפנות למנהל מח"ש, לראש אח"ם או לראש יחידת חקירות, ולבקש חומר חקירה המצוי ברשותו בקשר לעניין נשוא הבדיקה.
	3. גורם בודק רשאי, בכפוף לאישורו של הממונה על החקירה, לעיין במסמכים מתיק החקירה - גם כאשר החקירה לא הסתיימה.
	4. גורם בודק יפנה למח"ש, כקבוע בסעיף ב, באמצעות הקבת"ץ.
	ביחידות בהן אין קבת"ץ - יפנה הגורם הבודק למח"ש באמצעות ראש חוליית קצינים בודקים שבמחלקת משמעת באמ"ש (להלן: ראש חוליית קבודי"ם).
2. **חובת שוטר ומתנדב משא"ז - להעיד בפני גורם בודק ולסייע לו**
	1. **חובות שוטר שהוזמן להעיד**
	שוטר שהוזמן להעיד בפני גורם בודק כקבוע בסעיף 11 ינהג כקבוע להלן:

		1. יתייצב בפני הגורם הבודק במועד ובמקום שזומן אליו;
		2. ימסור לגורם הבודק כל מסמך או חפץ שהגורם הבודק ידרוש ממנו;
		3. לא ייעשה דבר שימנע את הבדיקה, לא יעכב אותה ולא יפריע לה בכל דרך שהיא;
		4. ייענה לדרישת הגורם הבודק להגיש חוות דעת מקצועית וכל מידע או סיוע אחר הדרושים לקידום הבדיקה;
		5. יסייע לגורם הבודק לאסוף חומר הדרוש לצורך עריכת הבדיקה;
		6. ישיב אמת על כל שאלה שיישאל בכפוף לקבוע בסעיף ג;
		7. לא יעזוב ללא רשות את המקום אליו זומן טרם סיים למסור את עדותו.
	2. **חובות מתנדב משא"ז שהוזמן להעיד**
	הוראות סעיף א יחולו גם על מתנדב משא"ז שהוזמן להעיד בפני גורם בודק בנוגע למילוי תפקידו.
	3. **זכות שוטר או מתנדב שהוזמן להעיד - לסרב להשיב תשובה העשויה להפלילו**
	על אף הקבוע בסעיפים א ו- ב – שוטר או מתנדב משא"ז שהוזמן להעיד בפני גורם בודק, רשאי לסרב להשיב לשאלה שהתשובה לה עשויה להפלילו.
3. **חשד לביצוע עבירה פלילית שהתגלה בעת בדיקה - חובת גורם בודק, תפקיד קבת"ץ ותפקיד גורם ממנה**
	1. **חובת גורם בודק - לדווח לגורם ממנה על חשד לביצוע עבירה פלילית**
		1. קצין בודק או יושב ראש ועדה בודקת, הסבור כי חומר בדיקה מעלה חשד ששוטר או אדם אחר ביצע, יחד עם שוטר, עבירה פלילית – יפסיק מיד את הבדיקה.
		**"שוטר"** **בסעיף זה** – לרבות מתנדב משא"ז החשוד בביצוע עבירה פלילית תוך כדי מילוי תפקידו.
		2. קצין בודק או יושב ראש ועדה בודקת שהפסיק את הבדיקה, יפנה בכתב אל הגורם הממנה, באמצעות הקבת"ץ, ויפרט את הנימוקים להפסקת הבדיקה.
		3. קצין בודק או יושב ראש ועדה בודקת שהפסיק את הבדיקה - לא יחדש את הבדיקה אלא אם כן קיבל על כך הוראה בכתב מאת הגורם הממנה או מאת הקבת"ץ.
	2. **תפקיד קבת"ץ - לכתוב חוות דעת בשאלה אם יש חשד לביצוע עבירה פלילית**

	קבת"ץ שקיבל מגורם בודק מסמך המפרט את הנימוקים להפסקת הבדיקה, כקבוע בסעיף א(2) – יכתוב חוות דעת לגורם הממנה, ובה יתייחס לשאלות אלה:

		1. האם חומר הבדיקה מעלה חשד ששוטר או אדם אחר ביצע יחד עם שוטר עבירה פלילית;
		2. אם חומר הבדיקה מעלה חשד לביצוע עבירה פלילית – יצביע על העבירה ועל החשוד ככל שאלה עולים מחומר הבדיקה, ויציין מי הוא הגורם המוסמך, לדעתו, לחקור את העבירה.
	3. **תפקיד גורם ממנה - לקבוע אם יש חשד לביצוע עבירה פלילית**
	גורם ממנה, שקיבל חוות דעת של גורם בודק ושל הקבת"ץ, לפיה שוטר או אדם אחר חשוד יחד עם שוטר בביצוע עבירה פלילית, ינהג כקבוע להלן:

		1. יחליט, על פי כלל החומר שבפניו, ובכלל זה חוות הדעת של הגורם הבודק ושל הקבת"ץ, האם חומר הבדיקה מעלה חשד, ששוטר או אדם אחר חשוד יחד עם שוטר בביצוע עבירה פלילית;
		2. החליט הגורם הממנה כי חומר הבדיקה מעלה חשד ששוטר או אדם אחר ביצע יחד עם שוטר עבירה פלילית – יעביר את חומר הבדיקה למח"ש או לרמ"ח תביעות באח"ם, לפי העניין.
4. **פציעה של שוטר או של מתנדב משא"ז**
	1. **דוח פציעה - טיפול מפקד ישיר**
	מפקד ישיר שהוא קצין, אשר קבל דוח פציעה של שוטר או מתנדב משא"ז, והחליט לאשר את האמור בדוח הפציעה – ינהג כקבוע בפקודת המטא"ר 08.01.09 – "שוטר או מתנדב משא"ז – שנפצע בתפקיד או בתאונת דרכים – טיפול מנהלי ותביעת פיצויים".
	2. **פציעה אשר לא התרחשה בתפקיד - טיפול מפקד ישיר**
		1. מפקד ישיר שהוא קצין, אשר קיבל דוח פציעה שמילא שוטר או מתנדב משא"ז, והוא סבור כי הפציעה לא התרחשה בעת ביצוע תפקיד – לא יאשר את הנתונים המופיעים בדוח הפציעה, ויעביר את דוח הפציעה לקצין הרווחה של היחידה בה משרת השוטר (להלן: קצין הרווחה).
		2. קצין הרווחה יעביר את דוח הפציעה לראש חוליית נפגעים במחלקת פרט באמ"ש (להלן: ראש חוליית נפגעים).
	3. **בירור נסיבות פציעה - טיפול מפקד ישיר**
		1. מפקד ישיר שהוא קצין, אשר קיבל דוח פציעה שמילא שוטר או מתנדב משא"ז, וסבר כי יש לערוך בירור לגבי נסיבות הפציעה כפי שהן משתקפות בדוח הפציעה – ימליץ בכתב בפני קצין הרווחה למנות גורם בודק לבדיקת נסיבות הפציעה, ויפרט נימוקיו.
		2. קצין הרווחה יעביר את המלצת המפקד הישיר לקבת"ץ, אשר יפעל כקבוע בסעיף ו.
	4. **ראש חוליית נפגעים - תפקידו**
		1. ראש חוליית נפגעים שקיבל דוח פציעה, ימליץ בפני ראש חוליית קבודי"ם למנות גורם בודק לבדיקת נסיבות פציעה של שוטר, אם מצא כי התקיימה אחת הנסיבות הקבועות בסעיף (3) ויפרט נימוקיו בכתב.
		2. ראש חוליית נפגעים ינהג כקבוע בסעיף ד(1), בין אם דוח הפציעה אושר על ידי מפקד ובין אם דוח הפציעה לא אושר על ידי מפקד.
		3. אלה הנסיבות אשר בהתקיים אחת מהן ניתן להמליץ למנות גורם בודק:

			1. חלפה שנה ממועד הפציעה ועד למועד הגשת דוח הפציעה, והפציעה לא אירעה במהלך תאונת דרכים;
			2. נסיבות האירוע העולות מדוח הפציעה והעניינים הקשורים בו אינם ברורים;
			3. בדיקת האירוע כרוכה בבירור סוגיות משפטיות או בשאלות שעניינן מדיניות המשטרה.
	5. **ראש חוליית קבודי"ם - תפקידו**
		1. התקבלה בידי ראש חוליית קבודי"ם המלצתו של ראש חוליית נפגעים, כקבוע בסעיף ד, יפעל כדלקמן:

			1. יבחן האם ניתן לאשר או לדחות את האמור בדוח הפציעה בלי לערוך בדיקה נוספת;
			2. יבחן האם יש צורך לערוך בדיקת עובדתית קצרה וממוקדת;
			3. יבחן האם יש צורך למנות גורם בודק.
		2. מצא ראש חוליית קבודי"ם כי אין צורך לערוך בדיקה נוספת - יעביר את העניין להמשך טיפול ראש חוליית נפגעים, ויפרט את נימוקיו בכתב.
		3. מצא ראש חוליית קבוד"ים כי יש צורך לערוך בדיקה עובדתית קצרה וממוקדת – יערוך את הבדיקה בעצמו או באמצעות הקבת"ץ הנוגע לעניין.
		4. מצא ראש חוליית קבודי"ם כי נסיבות האירוע העולות מדוח הפציעה או כי העניינים הקשורים בו אינם ברורים – ימליץ בפני הקבת"ץ הנוגע לעניין לערוך בדיקה באמצעות גורם בודק, וינמק עמדתו בכתב.
	6. **סמכות קבת"ץ - להמליץ בפני גורם ממנה**
	קיבל קבת"ץ המלצה לערוך בירור לגבי נסיבות הפציעה כקבוע בסעיפים ג(2) או ה(4) – ימליץ בפני הגורם הממנה אם לערוך בדיקה באמצעות גורם בודק, וינמק המלצתו בכתב.
	7. **סמכות גורם ממנה - למנות גורם בודק**
		1. גורם ממנה שקיבל המלצה מקבת"ץ, כקבוע בסעיף ו, יחליט אם לאמץ את המלצת הקבת"ץ או לדחות אותה.
		2. החליט גורם ממנה לא למנות גורם בודק – ינמק החלטתו בכתב.
		3. החליט גורם ממנה למנות גורם בודק – ימנה גורם בודק וישלח עותק כתב המינוי לקצין אמ"ש.

		**"קצין אמ"ש"** **בסעיף זה** – אחד מאלה, לפי העניין:

			1. קצין אמ"ש מרחבי של השוטר שנפצע;
			2. קצין אמ"ש/חטמ"ר של שוטר חובה המשרת במג"ב שנפצע;
			3. קצין אק"ם מרחבי של מתנדב משא"ז שנפצע.
	8. **בדיקת פציעה של שוטר או של מתנדב משא"ז - אופן הבדיקה**
		1. גורם בודק יאסוף את כל הנתונים הקשורים בנסיבות הפציעה.
		2. עם סיום הבדיקה ירשום הגורם הבודק דוח מסכם, בו יקבע את ממצאיו.
		3. גורם בודק לא יקבע אם הפציעה אירעה תוך כדי ועקב תפקיד, ורק אם התבקש לעשות כן ימליץ המלצות בנוגע לקשר בין הפציעה לבין השירות במשטרה.
5. **מוות של שוטר, מתנדב משא"ז ועובד אזרחי בשירות המשטרה**
	1. **מוות של שוטר, מתנדב משא"ז ועובד אזרחי בשירות המשטרה - מינוי גורם בודק**
		1. נפטר שוטר – גורם ממנה ימנה גורם בודק לבדיקת נסיבות המוות.
		2. נפטר מתנדב משא"ז או עובד אזרחי בשירות המשטרה – גורם ממנה ימנה גורם בודק לבדיקת נסיבות המוות בהתקיים אחד מאלה:

			1. מתנדב משא"ז או עובד אזרחי בשירות המשטרה נפטר תוך כדי מילוי תפקיד;
			2. מתנדב משא"ז או עובד אזרחי בשירות המשטרה לא נפטר תוך כדי מילוי תפקיד, אך יש יסוד להניח או נטען שהמוות נגרם עקב השירות במשטרה.
	2. **מוות של שוטר, מתנדב משא"ז או עובד אזרחי בשירות המשטרה - אופן עריכת הבדיקה**
	גורם בודק שמונה לבדוק את נסיבות פטירתו של שוטר, מתנדב משא"ז או עובד אזרחי בשירות המשטרה – יבדוק את נסיבות האירוע, בשים לב, בין היתר, לעניינים אלה:

		1. אירועים שהתרחשו לפחות ארבעים ושמונה שעות לפני הפטירה;
		2. אירועים שיש להם זיקה לעבודה השוטפת;
		3. אירועים שלכאורה אין להם זיקה לעבודה השוטפת.
	3. **מוות של שוטר, מתנדב משא"ז או של עובד אזרחי בשירות המשטרה - כתיבת דוח מסכם**
	עם סיום הבדיקה יכתוב הגורם הבודק דוח מסכם בו יקבע את ממצאיו.
	גורם בודק לא יקבע בדוח המסכם אם שוטר, מתנדב משא"ז או עובד האזרחי בשירות המשטרה נפטר תוך כדי או עקב מילוי תפקידו.
	4. **מוות של שוטר, מתנדב משא"ז או של עובד אזרחי בשירות המשטרה - אי מינוי גורם בודק**

		1. גורם ממנה רשאי שלא למנות גורם בודק לבדיקת מוות של שוטר, מתנדב משא"ז או עובד אזרחי בשירות המשטרה - כאשר ברור לחלוטין כי אין קשר בין המוות לשירות במשטרה.
		2. גורם ממנה הסבור כי אין למנות גורם בודק, כקבוע בסעיף ד(1), יעביר את עמדתו המנומקת בכתב לראש אמ"ש.
		3. ראש אמ"ש רשאי לאמץ את עמדת הגורם הממנה או להורות לו למנות גורם בודק.
6. **סמכות גורם בודק - לקבוע ממצאים והמלצות ולכתוב דוח מסכם**
	1. **ממצאים**
		1. קצין בודק, יושב ראש ועדה בודקת וכל חבר בוועדה יבחן בסיום הבדיקה את כל הנתונים שנאספו בתיק הבדיקה, שיש להם קשר לנושא של הבדיקה על פי כתב המינוי.
		2. קצין בודק יקבע כממצא כל נתון בחומר הבדיקה שמקובל עליו כנכון, בכפוף לקבוע בסעיפים 15ח ו – 16ג.
		3. היה הגורם הבודק ועדה בודקת - יושב ראש הוועדה בודקת יקבע כממצא כל נתון בחומר הבדיקה שרוב חברי הוועדה או כל חברי הוועדה קבעו שהוא מקובל עליהם כנכון.
		4. גורם בודק ינמק כל ממצא שהוא הכרחי לבדיקה בנסיבות העניין.
	2. **המלצות**
		1. גורם בודק מוסמך להמליץ כל אחת מהמלצות אלה:

			1. להזמין שוטר לריאיון אישי בפני מפקד, ובריאיון ידריך המפקד את השוטר בדבר אופן ביצוע תפקידו;
			2. להזמין שוטר לריאיון אישי בפני מפקד, ובריאיון יעיר המפקד לשוטר "הערת מפקד";
			3. להעמיד שוטר לדין משמעתי בפני דן יחיד;
			4. להעמיד שוטר לדין משמעתי בפני בית הדין למשמעת;
			5. להעביר שוטר מתפקידו ולהציב אותו בתפקיד אחר;
			6. היה העניין הנבדק נזק או אובדן של רכוש משטרתי - להטיל על שוטר חיוב מנהלי, באופן שחשבות המשטרה תנכה משכרו של שוטר את ההוצאות, כולן או מקצתן, שהוציאה המשטרה לתיקונו של נזק ולחילופו של אבוד, ובלבד שהשוטר הודה כי הנזק או האובדן היה באשמתו, והוא מעדיף כי ינוכה משכרו ולא יועמד לדין משמעתי;
			7. להמליץ על שינוי בפקודות המשטרה או בנוהלי המשטרה;
			8. להמליץ על עריכת שינוי ארגוני במשטרת ישראל;
			9. להמליץ כל המלצה אחרת.
		2. גורם בודק לא ימליץ אחת מן ההמלצות הקבועות בסעיפים ב1(א) עד ב1(ו), אלא אם כן גבה, קודם לכן, את הודעתו של השוטר שההמלצה מתייחסת אליו.
	3. **קצין בודק - הגשת דוח מסכם**
	קצין בודק יכתוב את ממצאיו ואת המלצותיו בדוח מסכם, ויגיש אותו בשלושה עותקים לגורם הממנה באמצעות הקבת"ץ.
	4. **ועדה בודקת - הגשת דוח מסכם**
		1. יושב ראש ועדה בודקת יערוך דיון עם חברי הוועדה בנוגע לממצאים ולהמלצות.
		כל חבר בוועדה הבודקת ישמיע את דעתו, ואחריהם ישמיע
		דעתו יושב ראש הוועדה הבודקת.
		2. יושב ראש ועדה בודקת ירשום את הממצאים ואת ההמלצות בדוח מסכם ויגיש אותו בשלושה עותקים לגורם הממנה, באמצעות הקבת"ץ.
		3. יושב ראש הוועדה הבודקת וכל חבר בוועדה הבודקת שדעתו דעת מיעוט, רשאי לרשום ממצאים והמלצות בדוח מסכם נפרד, שכותרתו "דוח מסכם – דעת מיעוט", ויגיש אותו בשלושה עותקים כקבוע בסעיף ד(2).
7. **תפקיד קבת"ץ במהלך הבדיקה - לעקוב אחר ביצוע הבדיקה ולסייע לגורם הבודק**

קבת"ץ יעקוב אחר ביצוע הבדיקה ויסייע לגורם הבודק ככל שיידרש.
מצא הקבת"ץ כי גורם בודק לא סיים את הבדיקה במועד שקבע הגורם הממנה – יודיע על כך לגורם הממנה.
8. **תפקיד קבת"ץ עם סיום הבדיקה - לכתוב חוות דעת**
	1. **חוות דעת - כללי**קבת"ץ שקיבל תיק בדיקה לצורך העברתו לגורם הממנה, כקבוע בסעיף 17ג – יכתוב חוות דעת בה יתייחס לעניינים הקבועים בסעיף ב, ויעביר את תיק הבדיקה ואת חוות הדעת לגורם הממנה.
	2. **פרקי חוות דעת**
	הקבת"ץ יתייחס בחוות דעתו לעניינים אלה:

		1. האם הושלמה הבדיקה על פי המוגדר בכתב המינוי;
		2. האם מולאו כל ההוראות שבכתב המינוי;
		3. האם מולאו כל ההוראות שבפקודת מטא"ר זו;
		4. אם לא הושלמה הבדיקה או אם לא מולאו כל ההוראות – פירוט הנחיות שיש לתת לגורם הבודק;
		5. עמדתו לגבי הממצאים וההמלצות של הגורם הבודק.
9. **סמכות גורם ממנה - לקבוע אם הבדיקה הושלמה, להורות על ביטול מינוי ועל השלמת הבדיקה**
	1. **סמכות גורם ממנה - לקבוע אם הבדיקה הושלמה**
	גורם ממנה שקיבל תיק בדיקה וחוות דעת של קבת"ץ, כקבוע בסעיף 19 –יקבע במסמך בכתב, האם הבדיקה הושלמה אם לאו.
	2. **סמכות גורם ממנה - להורות על ביטול מינוי ועל השלמת הבדיקה**
		1. גורם ממנה שקבע שהבדיקה לא הושלמה רשאי לעשות כל אחד מאלה:

			1. לבטל את המינוי של הקצין הבודק, של יושב ראש הוועדה הבודקת או של חבר בוועדה הבודקת, ולמנות אחר במקומו;
			2. להורות לגורם הבודק להשלים את הבדיקה כדקלמן:

				1. לקבוע את העניינים בהם יש להשלים את הבדיקה;
				2. להורות לגורם הבודק לכתוב מחדש דוח סיכום;
				3. לקבוע את המועד האחרון בו יש לסיים את הבדיקה ולהגיש דוח מסכם.
		2. גורם ממנה יעביר את מסמך השלמת הבדיקה לגורם הבודק, באמצעות הקבת"ץ.
10. **תפקיד גורם ממנה - בתיק בו נבדק עניין המסור להחלטתו**
מצא גורם ממנה כי הבדיקה הושלמה ותיק הבדיקה אינו דן בנושא המסור להחלטתו
של ראש אמ"ש, כקבוע בפקודת מטא"ר זו, יקבע בכתב אם הממצאים וההמלצות של הגורם הבודק מקובלים עליו כנכונים.

1. **תפקיד גורם ממנה - בתיק בו נבדק עניין שבסמכות ראש אמ"ש**
מצא גורם ממנה כי הבדיקה הושלמה ותיק הבדיקה דן בנושאים המסורים לסמכות ראש אמ"ש, כקבוע בסעיף 23 – יעביר את תיק הבדיקה להחלטת ראש אמ"ש, בצירוף עמדתו לגבי הממצאים וההמלצות שבתיק.
2. **עניינים המסורים להחלטת ראש אמ"ש**לראש אמ"ש הסמכות להחליט בתיקי בדיקה בהם נבדקים העניינים המפורטים בסעיפים א עד ז, בין אם הוא מינה את הגורם הבודק ובין אם גורם ממנה אחר מינה את הגורם הבודק:

	1. תיק בו ממליץ גורם ממנה להעמיד את השוטר לדין משמעתי בפני בית הדין למשמעת – לעניין ההחלטה אם להעמיד את השוטר לדין משמעתי בפני בית הדין למשמעת;
	2. תיק בו נבדק השימוש בכלי ירייה או בחומר נפץ, כקבוע בסעיף 3ב(9);
	3. תיק בו נבדק אובדן של כלי ירייה;
	4. תיק בו נבדק בריחתו של עצור ממשמורת חוקית או ניסיון בריחה של עצור ממשמורת חוקית, לרבות בריחת מעוכב;
	5. תיק בו נבדק מוות או פציעה של מי שהיה נתון במשמורת חוקית ואופן הטיפול בו;
	6. תיק בו מונה גורם בודק לבדיקת נסיבות מוות ופציעה של שוטר, מתנדב משא"ז או עובד אזרחי בשירות המשטרה.
	ראש אמ"ש יקבע אם הפגיעה היתה תוך כדי ועקב תפקיד, בכל עניין שיש לו זיקה לעניינים שבטיפול ובסמכות המשטרה;
	7. תיק בו נבדקה תלונה של שוטר על מפקדו.
3. **ראש אמ"ש - הטיפול בעניינים המסורים להחלטתו**ראש אמ"ש שקיבל מהגורם הממנה תיק בדיקה בעניין המסור להחלטתו ינהג כקבוע בסעיפים 20 ו - 21 של פקודת מטא"ר זו, והחלטותיו תהיינה מחייבות אף אם הן שונות מעמדת הגורם הממנה.
4. **תפקיד קבת"ץ - ליידע שוטר על החלטה של גורם ממנה או של ראש אמ"ש**
קיבל קבת"ץ תיק בדיקה ובו החלטה של גורם ממנה או של ראש אמ"ש, לפי העניין, וההחלטה היא אחת מהקבועות בסעיפים 17ב(1)(א) עד 17ב(1)(ו) – יעביר את עותק ההחלטה לשוטר הנוגע בדבר, באמצעות מפקדו הישיר שהוא קצין.
5. **זכות שוטר - להגיש השגה על החלטה של גורם ממנה או על החלטה של ראש אמ"ש**
	1. **זכות שוטר הנוגע בדבר - להגיש השגה**
		1. שוטר שקיבל מקבת"ץ העתק החלטה שהתקבלה בעניינו, שהחליט גורם ממנה או ראש אמ"ש – רשאי להגיש השגה מנומקת בכתב על ההחלטה באמצעות הקבת"ץ.
		2. שוטר יגיש את ההשגה לקבת"ץ תוך חודש מהמועד בו נודע לו על ההחלטה.
	2. **תפקיד קבת"ץ - שקיבל השגה של שוטר**
	קבת"ץ שקיבל השגה של שוטר – יחווה דעתו בכתב האם יש לקבל את ההשגה ולשנות את ההחלטה של הגורם הממנה, אם לאו.
	קבת"ץ יעביר את חוות דעתו לגורם הממנה או לראש אמ"ש, לפי העניין.
	3. **סמכות גורם ממנה וסמכות ראש אמ"ש - להחליט בהשגה של שוטר**גורם ממנה או ראש אמ"ש, לפי העניין, שקיבל השגה של שוטר וחוות דעת של קבת"ץ – יחליט אם לקבל את ההשגה או לדחות אותה, וינמק את החלטתו בכתב.
6. **עיון בחומר הבדיקה - כללים**
	1. **עיון בחומר הבדיקה - שוטר שהתקבלה לגביו החלטה**שוטר שגורם ממנה או ראש אמ"ש, לפי העניין, החליט לגביו החלטה שהיא אחת מהקבועות בסעיף 17ב(1)(א) עד 17ב(1)(ו) של פקודת מטא"ר זו – זכאי לעיין בחומר הבדיקה כקבוע בסעיף ד.
	שוטר יגיש לקבת"ץ בקשה בכתב לעיין בחומר הבדיקה.
	2. **עיון בחומר הבדיקה - שוטר שחומר הבדיקה וההחלטה אינם בעניינו**שוטר שחומר הבדיקה וההחלטה אינם בעניינו – רשאי לבקש מהקבת"ץ לעיין בחומר הבדיקה.
	השוטר יפרט בכתב את נימוקי הבקשה ויגיש את הבקשה לקבת"ץ.
	3. **עיון בחומר הבדיקה - אדם הנוגע בדבר**אדם הנוגע בדבר שאינו שוטר רשאי לבקש מהקבת"ץ לעיין בחומר הבדיקה.
	אדם הנוגע בדבר שאינו שוטר יפרט את נימוקי בקשתו בכתב ויגיש אותם לקבת"ץ.
	4. **עיון בחומר הבדיקה - טיפול הקתב"ץ**
		1. הקבת"ץ יטפל בבקשה לעיין בחומר הבדיקה, בנסיבות הקבועות בסעיפים ב ו – ג, על פי הקבוע בחוק חופש המידע, התשנ"ח – 1998.
		2. קיבל קבת"ץ בקשה לעיין בחומר הבדיקה, בנסיבות הקבועות בסעיפים ב ו – ג - יחליט אחת ההחלטות הקבועות בסעיף (3) שלהלן, וינמק את החלטתו בכתב.
		3. החלטת הקבת"ץ תהיה אחת מאלה:

			1. לאפשר למבקש לעיין בחומר הבדיקה בכפוף לקבוע בסעיף ה;
			2. לאפשר למבקש לעיין בחלק מחומר הבדיקה בכפוף לקבוע בסעיף ה;
			3. לא לאפשר למבקש לעיין בחומר הבדיקה.
		4. החליט הקבת"ץ לאשר את הבקשה ולאפשר לעיין בחומר הבדיקה בכפוף לקבוע בסעיף ה – יקבע תנאי העיון בחומר הבדיקה, לרבות את אופן הצילום וההעתקה של חומר הבדיקה.
		5. סבר הקבת"ץ כי אין לאשר את הבקשה ואין לאפשר לעיין בחומר הבדיקה – יעביר את הבקשה בצירוף עמדתו המנומקת להחלטת ראש היחידה לתלונות הציבור במטא"ר.
	5. **חומר הבדיקה - סייגים לעיון בו**ניתן לעיין בחומר הבדיקה למעט במסמכים אלה:

		1. דו"ח סיכום הגורם הבודק;
		2. חוות דעת פנימית, המועברת בין בעלי תפקידים במשטרה או בין המשטרה לגורם חיצוני;
		3. רישום על דיון פנימי או על התייעצות פנימית;
		4. חוות-דעת, טיוטה, עצה או המלצה שניתנו לצורך קבלת החלטה;
		5. כל מסמך או חפץ שאין למסור אותו או שאין חובה למסור אותו על פי כל דין.
7. **מחלקת משמעת באמ"ש - גורם מקצועי מנחה**
מחלקת משמעת באמ"ש היא הגורם המקצועי המנחה בכל הנוגע לטיפול בעניינים שבפקודת מטא"ר זאת.
8. **ביטול פקודות קבע

פקודות קבע אלה - בטלות:**
	1. 06.01.07 – "בריחה ממעצר המשטרה – פעולות משמעתיות";
	2. 06.02.19 – "נעדרים ללא רשות ועריקים";
	3. 06.02.20 – "עריקים – מינוי וועדה בודקת";
	4. 09.04.01 – "קצינים וועדות בודקות";
	5. 09.04.02 – "וועדות בודקות – מוות - אנשי משטרה במדים ועובדים אזרחיים";
	6. 09.04.03 – "ועדות בודקות – חבלות ומחלות";
	7. 09.04.04 – "קצין בודק/ועדה בודקת – חקירת הדלפות".